Wotsɔ Wo Ðokuiwo Na Faa—Le Ɣetoɖoƒe Afrika | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nWotsɔ Wo Ðokuiwo Na Faa—Le Ɣetoɖoƒe Afrika\nNUTO dahe aɖe mee Pascal nɔ le Côte d’Ivoire, eye esi wònɔ tsitsim la, edi vevie be nuwo nadze edzi na ye le agbe me. Esi wòsrɔ̃a kɔdada tsɔ tea kamee ta la, enɔa eɖokui biam be, ‘Afi kae mazɔ mɔ ayi ale be maxɔ ŋkɔ le kamedefefe me ahazu hotsuitɔ?’ Esi wòxɔ ƒe 25 lɔƒo la, etso nya me be Europa ye yeayi be nu nadze edzi na ye. Gake esi ga mele esi o ta la, eva hiã be wòadi mɔnu aɖe ayi Europa mɔzɔgbalẽwo mawɔmawɔe.\nLe ƒe 1998 me esi Pascal xɔ ƒe 27 la, edze mɔ. Etso dea yi Ghana, eye wòtsiãe ɖe enu yi Togo, tso afi ma wòyi Benin heva do ɖe Birni Nkonni le Niger mlɔeba. Azɔ hafi mɔzɔzɔa ƒe akpa si me afɔku le ŋutɔŋutɔ la dze ŋgɔe. Hafi wòaɖo Afrika ƒe dziehe la, ele be wòalia agbatsɔʋu anɔ etame be wòakɔe atso Sahara Dzogbe la. Ne eɖo Mediterranea-ƒua nu la, aɖo tɔdziʋu ayi Europa. Emae wòɖo be yeawɔ, gake nu eve aɖewo xe mɔ nɛ esi wòɖo Niger.\nGbãtɔe nye be ga vɔ le kotoku me nɛ. Evelia, edo go Noé, si nye mɔɖela, eye wòdze Biblia sɔsrɔ̃ gɔme kplii. Nu si srɔ̃m Pascal nɔ la wɔ dɔ ɖe edzi vevie, eye wòtrɔ susu. Fifia edze gbɔgbɔmenuwo yome titi ɖe ŋutilãmenuwo teƒe. Pascal xɔ nyɔnyrɔ le December 1999 me. Be wòada akpe na Yehowa ɖe nu si wòwɔ nɛ ta la, edze gbesiagbe mɔɖeɖedɔa gɔme le Niger—du si tututu me wòxɔ nyateƒea le—le ƒe 2001 me. Aleke wòsena le eɖokui me tso eƒe subɔsubɔdɔa ŋu? Egblɔ kple dzidzɔ be, “Mekpɔ dzidzeme blibo le agbe me!”\nDZIDZEME GEÐE KPƆKPƆ LE AFRIKA\nAbe Pascal ene la, ame geɖe kpɔe be Fiaɖuƒea ƒe nuwo yome titie nana wokpɔa dzidzeme geɖe wu le agbe me. Eya ta ame aɖewo ʋu tso Europa va Afrika va le subɔsubɔm le nuto siwo me Fiaɖuƒegbeƒãɖelawo hiã geɖe wu le. Le nyateƒe me la, Ðasefo siwo ade 65—siwo xɔ tso ƒe 17 va ɖo 70—ʋu va Ɣetoɖoƒe Afrika dukɔ siwo nye Benin, Burkina Faso, Niger kple Togo. * Nu kae ʋã wo woʋu tso keke Europa va afi sia, eye aleke nuwo va yii na wo?\nAnne-Rakel si tso Denmark gblɔ be: “Dzinyelawo wɔ dutanyanyuigbɔgblɔdɔa le Senegal. Woƒoa nu tso dɔ sia ŋu dzidzɔtɔe ale gbegbe be wòdzrom be nye hã mawɔ dɔ ma tɔgbi.” Ƒe 15 ye nye esi va yi tso esime Anne-Rakel ʋu va Togo esi wòxɔ ƒe 20 to eŋu vie, eye wòle subɔsubɔm le tokunɔgbe hame aɖe me. Ŋusẽ kae eƒe ʋuʋua kpɔ ɖe amewo dzi? Egblɔ be: “Emegbe nɔvinyenyɔnu kple nɔvinyeŋutsu hã ʋu va Togo.”\nAlbert-Fayette kple Aurele\nAurele, si xɔ ƒe 70, nye nɔviŋutsu srɔ̃tɔ aɖe si tso France. Egblɔ be: “Esi mexɔ dzudzɔ le dɔme ƒe atɔ̃e nye esi va yi la, tiatia aɖe dze ŋgɔm: be manɔ France kpoo ahanɔ Paradisoa lalam alo maʋu aɖakeke nye subɔsubɔdɔa ɖe enu.” Aurele tiae be yeaʋu. Anɔ ƒe etɔ̃e nye esia eya kple srɔ̃a Albert-Fayette woʋu va Benin. Aurele gblɔ be: “Afɔɖeɖe nyuitɔ kekeakee wònye míewɔ be míetsɔ mía ɖokui na faa be míasubɔ Yehowa le afi sia.” Eko alɔgbɔnu hegblɔ kpee be: “Eva dzɔ be míaƒe anyigbamamaa ƒe akpa aɖe nye ƒuta dzeani aɖe si ɖoa ŋku Paradisoa dzi nam.”\nClodomir kple srɔ̃a Lysiane hã ʋu tso France va Benin ƒe 16 sɔŋ nye esia. Le gɔmedzedzea la, wosusua woƒe ƒometɔ kple xɔlɔ̃ siwo le France la ŋutɔ, eye wonɔ vɔvɔ̃m be yewomate ŋu atrɔ ɖe afi sia ƒe agbenɔnɔ ŋu o. Gake wova kpɔe be mele be yewoavɔ̃ hafi o. Wole dzidzɔ kpɔm ale gbegbe. Clodomir gblɔ be: “Le ƒe 16 siawo me la, mɔnukpɔkpɔ su mía si be ƒe sia ƒe la, míekpena ɖe ame ɖeka ya teti ŋu wòxɔa nyateƒea.”\nLysiane kple Clodomir kpakple ame siwo ŋu wokpe ɖo wosrɔ̃ nyateƒea la dometɔ aɖewo\nJohanna kple Sébastien\nSébastien kple Johanna, siwo nye atsu kple asi tso France, ʋu va Benin le ƒe 2010 me. Sébastien gblɔ be: “Dɔ geɖe le hamea me mawɔ. Ðeko subɔsubɔ le afi sia le abe hehexɔxɔ kabakaba le teokrasi hehenasuku aɖe me ene!” Aleke gbeadzisubɔsubɔdɔa le? Johanna gblɔ be: “Nyateƒea ƒe tsikɔ le ame geɖe wum. Ne míele gbeadzi o gɔ̃ hã la, amewo tɔa mí le mɔ dzi hebiaa Biblia me nyabiasewo mí eye woxɔa míaƒe agbalẽwo.” Ŋusẽ kae woƒe ʋuʋua kpɔ ɖe woƒe srɔ̃ɖeɖe dzi? Sébastien gblɔ be: “Edo ŋusẽ míaƒe srɔ̃ɖeɖea. Dzidzɔ blibo wònyena nam be manɔ gbeadzi kple srɔ̃nye ŋkeke bliboa.”\nEric kple srɔ̃a Katy le mɔɖeɖedɔa wɔm le Benin ƒe dzigbe gome, afi si amewo mesɔ gbɔ le o eye kɔƒeawo dome didi. Ƒe ewo aɖewoe nye esi va yi esime wonɔ France la, wote nyati siwo ku ɖe subɔsubɔ le afi si hiahiã lolo wu le ŋu xexlẽ, eye woɖoa dze kple ɣeyiɣiawo katã ƒe subɔlawo. Esia ʋã wo wodi be yewoaʋu aɖasubɔ le duta, eye wowɔ esia le ƒe 2005 me. Ale si dɔa dzi ɖe edzi la teƒe kpɔkpɔ wɔ dɔ ɖe wo dzi ŋutɔ. Eric gblɔ be: “Le ƒe evee nye esi va yi la, gbeƒãɖela 9 koe nɔ míaƒe ƒuƒoƒoa me le Tanguiéta, gake fifia woɖo 30. Le Kwasiɖagbewo la, ame 50 va ɖo 80 ye vaa kpekpea. Dzidziɖedzi sia teƒe kpɔkpɔ nana míekpɔa dzidzɔ glo!”\nKaty kple Eric\nKuxi kawoe ame siwo le subɔsubɔm le afi si hiahiã lolo wu le la dometɔ aɖewo do goe? Benjamin, si xɔ ƒe 33, nye Anne-Rakel nɔviŋutsu. Le ƒe 2000 me la, edo go dutanyanyuigblɔla aɖe si nɔ subɔsubɔm le Togo la le Denmark. Benjamin gblɔ be: “Esi meka eta na dutanyanyuigblɔla la be medi be mawɔ mɔɖeɖedɔa la, egblɔ nam be: ‘Ènyaa? Àte ŋu awɔ mɔɖeɖedɔa le Togo.’” Benjamin bu eƒe nyaa ŋu. Egblɔ be: “Nyemexɔ ƒe 20 gɔ̃ hã ɣemaɣi o, gake nɔvinyenyɔnu eveawo nɔ subɔsubɔm le Togo xoxo. Eya ŋuti mekpɔe be anɔ bɔbɔe nam be mayi afi ma.” Eya ta eʋu. Ke hã kuxi aɖe dze ŋgɔe. Benjamin ɖe eme be: “Nyemese Fransegbe ɖeka teti hã o. Menɔ bɔbɔe nam kura le ɣleti ade gbãtɔawo me o, elabe nyemete ŋu ɖoa dze kple amewo o.” Gake esi ɣeyiɣiawo va nɔ yiyim la, eva se gbea. Benjamin le subɔsubɔm le Betel fifia le Benin, elɔa agbalẽwo yina na hamewo eye wòkpea asi ɖe dɔa ŋu le kɔmpiuta dɔwɔƒea hã.\nMarie-Agnès kple Michel\nEric kple Katy, siwo ƒe nya míegblɔ do ŋgɔ la nɔ subɔsubɔm le dutagbe hame aɖe me le France hafi ʋu va Benin. Aleke nɔnɔmeawo trɔe na wo le Ɣetoɖoƒe Afrika? Katy gblɔ be: “Teƒe nyui si míanɔ kpɔkpɔ sesẽ ŋutɔ. Míenɔ aƒe aɖe si me elektrikŋusẽ kple pɔmpi menɔ o ɣleti geɖe.” Eric gblɔ kpee be: “Amewo nɔa ha ƒom bobobo le nutoa me va se ɖe zãtiƒe ke. Ehiã be míado dzi ahatrɔ ɖe nɔnɔmeawo ŋu.” Atsu kple asi sia gblɔ kple nusɔsɔe be: “Dzidzɔ si kpɔm míele le dɔwɔwɔ le nuto si me womeɖe gbeƒã le boo o me la ƒo kuxi ɖe sia ɖe ta sãa.”\nMichel kple Marie-Agnès, atsu kple asi siwo tso France eye wòsusɔ vie woaxɔ ƒe 60, hã ʋu va Benin ƒe atɔ̃ aɖewoe nye esia. Wonɔ vɔvɔ̃m gbã. Michel gblɔ be: “Ame aɖewo tsɔ míaƒe ʋuʋua sɔ kple fefewɔla si le ka si wotsi ɖe yame dzi zɔm hegale kekevi tem le edzi—eye míawo míenɔ anyi ɖe kekevia me! Esia adze nu ɖivɔvɔ̃ aɖe ŋutɔ ne mènya be Yehowa ŋutɔe le ka si wotsi ɖe yame dzi zɔm hele kekevia tem o. Yehowa tae míeʋu, eye ele megbe na mí hã vavã.”\nALE SI NÀDZRA ÐO\nAme siwo kpɔ nuteƒe le subɔsubɔ le afi si hiahiã lolo wu le la tea gbe ɖe afɔɖeɖe siwo gbɔna wɔwɔ atsɔ adzra ɖo dzi: Wɔ ɖoɖo do ŋgɔ. Srɔ̃ ale si nàtrɔ ɖe nɔnɔmeawo ŋu. Nya ga zazã. Ðo ŋu ɖe Yehowa ŋu.—Luka 14:28-30.\nSébastien, si ŋu míeƒo nu tsoe la gblɔ be: “Hafi nye kple Johanna míaʋu la, míedzra ga ɖo ƒe eve. Nu si míewɔe nye be, míeɖe ga si míezãna ɖe modzakaɖeɖe ŋu dzi kpɔtɔ eye míeƒlea nu yakayaka o.” Be woate ŋu ayi edzi asubɔ le duta la, wotrɔna yia Europa ɖawɔa dɔ ɣleti ʋɛ aɖewo, eye wozãa ga si wokpɔ tsɔ wɔa mɔɖeɖedɔa le Benin le ƒea ƒe ɣleti susɔeawo me.\nMarie-Thérèse nye nɔvinyɔnu tre 20 siwo ʋu va le subɔsubɔm le Ɣetoɖoƒe Afrika ƒe nuto siwo me hiahiã geɖe wu le la dometɔ ɖeka. Ewɔa dɔ le France abe ʋukula ene; ke le ƒe 2006 me la, exɔ mɔkeke ƒe blibo ɖeka heva wɔ mɔɖeɖedɔa le Niger. Eteƒe medidi o, eva kpɔe be esiae nye dɔ nyui si yeadi be yeawɔ le agbe me. Marie-Thérèse gblɔ be: “Esi metrɔ yi France la, mete ɖe míaƒe dɔmemegã ŋu gblɔ nɛ be medi be mawɔ tɔtrɔ le nye dɔwɔɖoɖo ŋu, eye wòda asi ɖe edzi. Eya ta fifia mewɔa ʋukukudɔa le France tso May va se ɖe August me, eye mewɔa mɔɖeɖedɔa le Niger tso September va se ɖe April me.”\nAme siwo ‘dia Fiaɖuƒe la gbã’ ate ŋu aka ɖe edzi be Yehowa ana ‘nu bubu siwo katã hiã’ la wo. (Mat. 6:33) Le kpɔɖeŋu me, bu nu si dzɔ ɖe Saphira si tso France va le mɔɖeɖedɔa wɔm le Benin dzi ŋu kpɔ. Enye tre, eye esusɔ vie wòaxɔ ƒe 30. Le ƒe 2011 me la, etrɔ yi France be yeawɔ dɔ akpɔ ga vi aɖe atsɔ akpɔ ye ɖokui dzi ƒe ɖeka le Afrika (esiae anye zi adelia si wòzɔ mɔ va). Saphira gblɔ be: “Fiɖagbee, eye wònye ŋkeke mamlɛtɔ si mawɔ dɔ le dɔwɔƒea, gake egahiã be mawɔ dɔ ŋkeke ewo hafi akpɔ ga si ade nam mazã ƒe ɖeka. Kwasiɖa eve koe gasusɔ nam le France. Eya ta medo gbe ɖa na Yehowa heɖe nye nɔnɔmea me nɛ. Ema megbe kpuie la, dɔwɔƒe aɖe ƒo ka nam biam be mate ŋu ava xɔ ɖe ame aɖe teƒe awɔ dɔ kwasiɖa eve mahã.” Le Dzoɖagbe la, Saphira yi dɔwɔƒe yeyea be ame si yeaɖɔ li la nafia nanewo ye hafi adzo. Egblɔ be: “Aleke gbegbe wòwɔ nuku namee nye esi be ame si ɖɔli ge meyina la nye nɔvinyɔnu Kristotɔ si bia mɔ ŋkeke ewo be yeate ŋu ade Mɔɖelawo Ƒe Subɔsubɔ Sukua! Eƒe dɔmemegã gbe be yemana mɔe o negbe ɖe yewokpɔ ame bubu si awɔ dɔ ɖe eteƒe ŋkeke mawo. Nɔvinyɔnua ƒo koko na Yehowa be wòade asi nyaa me na ye—abe ale si ko nye hã mewɔe ene.”\nDƆ SI NAA DZIDZEME VAVÃ AME\nNɔviŋutsu kple nɔvinyɔnu aɖewo va le subɔsubɔm le Ɣetoɖoƒe Afrika ƒe geɖee nye esia, eye wotsɔ afi sia wɔ wo de. Ame aɖewo hã va subɔ ƒe ʋɛ aɖewo eye wogatrɔ yi dukɔ si me wotso. Ke hã va se ɖe egbe la, nɔvi siwo subɔ le afi si hiahiã lolo wu le ƒe geɖe va yi la kpɔtɔ le eme viɖewo kpɔm. Wokpɔe be Yehowa subɔsubɔe nana ame kpɔa dzidzeme vavã le agbe me.\n^ mm. 6 Benin alɔdzedɔwɔƒea ye kpɔa dɔa dzi le dukɔ ene siawo katã siwo me wodoa Fransegbe le la me.\nHehenana Nutoa Me Nɔviwo\nPascal, si nye mɔɖela kple Kristotɔ hamemetsitsi tso France la, le subɔsubɔm le Benin ƒe 12 kple edzivɔe nye esia. Egblɔ be, “Ŋgɔyiyi si wɔm nɔviwo le le gbɔgbɔ me la teƒe kpɔkpɔ dzɔa dzi nam ŋutɔ.” Aleke wòkpe ɖe wo dometɔ aɖewo ŋu wowɔ ŋgɔyiyi?\n“Menaa hehe nɔviawo ɖe wo dometɔ ɖe sia ɖe ƒe hiahiã nu. Mesrɔ̃ ale si mate ɖe amewo ŋu ado gbe na wo la tso nutoa me nɔviwo gbɔ. Nu kae woawo hã srɔ̃ tso gbɔnye? Nuŋlɔɖiwo wɔwɔ. Womena ŋkɔ mɔdodoawo dometɔ geɖe o, eye xexlẽdzesi hã mele aƒeawo ŋu o. Gbeƒãɖela aɖewo mewɔa nuŋlɔɖi aɖeke o, eya ta wometea ŋu wɔa tɔtrɔyi aɖewo o. Mefia wo ale si nuŋlɔɖi kpuiwo gɔ̃ hã wɔwɔ kpena ɖe mía ŋu míeɖoa ŋku ɖetsɔlemetɔawo kple afi si wole dzi; nuŋlɔɖi kpuiwo ʋãa mí hã be míatrɔ ayi wo gbɔ.\n“Mɔ si koŋ dzi afi sia tɔwo tona srɔ̃a nu ye nye toɖoɖo. Wosrɔ̃a gbegbɔgblɔ geɖe hebina ɖe wo dodo me agbalẽ aɖeke mazamazãe, gake nuxexlẽ sesẽna na wo. Mewɔ ɖoɖo kple nɔviŋutsu sɔhɛ aɖewo míesrɔ̃a nuxexlẽ nyuie. Zi ale si wole ŋgɔyiyi wɔm la, zi nenemae nuxexlẽ va le dzi dzɔm na woe. Emegbe mefia ale si woawɔ numekukui la wo. Wowɔ ŋgɔyiyi kabakaba eye eteƒe medidi o, woɖo wo subɔsubɔdɔwɔlawo.”


NU EVEE le ahamuamewo nono ŋu: ɖeka nye dzidzɔnya gake evelia ya nye nublanuinya. Biblia gblɔ be ahamuame nono ɖe ŋku ŋu ate ŋu ana ame nakpɔ dzidzɔ. (Psalmo 104:15) Ke hã, Biblia gaxlɔ̃ nu be emazamazã nyuie ate ŋu agblẽ nu le ame ŋu, alo awu ame kura gɔ̃ hã, abe da vɔ̃ɖi ƒe ame ɖuɖu ene. (Lododowo 23:31, 32) Na míalé ŋku ɖe nusi gbegbe ahamuame mazamazã nyuie gblẽna ŋu kpɔ.\nNyadzɔdzɔgbalẽ si nye Le Monde gblɔ be: “Ʋukula ahanomunɔ aɖe zɔ vidada si xɔ ƒe 25 kple viaŋutsu ƒe-eve-vi dzi Memleɖagbe. . . . Ðetugbuia ku le Kwasiɖagbe, eye ɣleti ade ƒe fu nɔ eƒo. Viaŋutsua, si hã xɔ abi ɖe ta vevie la, mele nyuiƒe o.” Nublanuitɔea, nya sia tɔgbe dzɔna edziedzi. Ðewohĩ wò ŋutɔ ènya ame aɖe si dze afɔku le eya ŋutɔ alo ame bubu aɖe ƒe ahamumu ta. Ame akpe geɖewoe kuna ƒe sia ƒe alo xɔa abi le afɔku siwo ahanono hena vɛ ta.\nAmesiwo kuna le xexeame le ahamuame mazamazã nyuie ta la mele xexlẽ me o. Le kansa kple dzidɔ megbe la, ahamumue nye nu etɔ̃lia si koŋ ta amewo kuna ɖo le France, eye ame 50,000 kloe ye wòwuna. Nyatakaka aɖe si Franseawo ƒe Lãmesẽ Dɔwɔƒea na la gblɔ be esia “sɔ kple ame alafa geɖe siwo aku kwasiɖa sia kwasiɖa le yameʋu gã eve alo etɔ̃ ƒe gege ta.”\nSɔhɛwo koŋ domee ahamuame kpɔa ame wuna le wu. Xexeame ƒe Lãmesẽ Habɔbɔ ƒe nyatakaka aɖe si wota le ƒe 2001 me gblɔ be ahamuame koŋ ye wua Europa ŋutsu siwo xɔ tso ƒe 15 vaseɖe 29. Wogblɔe ɖi be eteƒe madidi o le Ɣedzeƒe Europa dukɔ aɖewo me la, ahamuame mazamazã nyuie awu sɔhɛ 1 le 3 ɖesiaɖe dome le teƒe mawo.\nŊutasesẽ Kple Amewo Gbɔ Dɔdɔ Sesẽe\nAhamuame nana wowɔa ŋutasẽnuwo. Ahanono ate ŋu ana ame magabu tame alo awɔ nu le hadome nyuie o, eye ate ŋu ana ame nabu susu vɔ̃ ɖe ame bubuwo ŋu, si ate ŋu ana wòawɔ nu ɖe wo ŋu ŋutasesẽtɔe.\nŊutasesẽ le aƒeme kple amewo gbɔ dɔdɔ sesẽe ƒe akpa gã aɖe tsoa ahamuame gbɔ. Numekuku aɖe si Franseawo wɔ le gamenɔlawo ŋu la na wosusui be ne woma amesiwo gbɔ wodɔ sesẽe alo esiwo wotsɔ gbɔdɔdɔ ɖe fu na la ɖe akpa etɔ̃ la, ahamuamee na wowɔ nu mawo ɖe akpa eve ŋu. Magazine si nye Polityka de dzesii be numekukuwo ɖee fia be le Poland (Pologne) la, nyɔnu siwo srɔ̃wo nye ahanomunɔwo dometɔ 75 le alafa me nye esiwo ŋu wosẽa ŋuta lena. Numekula aɖe bu akɔnta be “ahamuame zazã wɔe be amewuwu dzi ɖe edzi zi eve le ɖeviwo kple tsitsiwo siaa gome, eye be afɔku li [kura gɔ̃ hã] be ahanolawo ate ŋu awu amesiwo menoa aha o, siwo woa kpli wo le aƒeme la bɔbɔe.”—Amerika Atikewɔlawo ƒe Habɔbɔ ƒe Aɖaŋuɖotakpekpe si Kpɔa Dzɔdzɔmeŋutinunya ƒe Nyawo Gbɔ.\nNusi Wògblẽna le Hadome\nNe wobu ga si wogblẽna ɖe lãmesẽnyawo kple nugblẽfewo xexe ŋu, kpakple dɔwɔwɔ si dzi ɖena kpɔtɔna le afɔku, dɔléle, alo ku kpata ta la, ewɔa nuku na ame. Wogblɔ be ahamuame mazamazã nyuie gblẽa ga dɔlar miliɔn 1,000 ya teti na Ireland dukɔa me tɔ miliɔn eneawo ƒe sia ƒe. Nyadzɔdzɔgbalẽ si nye The Irish Times yɔ nyatakakatsoƒe aɖe ƒe nyawo gblɔ be ga ma sɔ kple “esi woazã atsɔ atu kɔdzi kple bɔlƒoƒe ɖeka, eye woagaƒle yameʋu ɖeka na Dudɔnunɔla ɖesiaɖe ƒe sia ƒe.” Le ƒe 1998 me la, nyadzɔdzɔgbalẽ si nye Mainichi Daily News ka nya ta be ga si ahatsunono gblẽna le Japan la “sɔ gbɔ wu yɛn miliɔn teƒe miliɔn 6 [United States dɔlar miliɔn 55,000] ƒe sia ƒe.” Nyatakaka aɖe si wona United States Dukɔa ƒe Sewɔtakpekpea gblɔ be: “Le ƒe 1998 ɖeɖe me la, ga si ahamuame mazamazã nyuie gblẽ na dukɔa nɔ dɔlar miliɔn 184,600, alo ne woamae ɖe ŋutsu, nyɔnu, kple ɖevi ɖesiaɖe si le Amerika nu la, ele dɔlar 638 na ame ɖeka.” Èbu vevesese si hã ahamumu ahe va ƒome siwo gbã alo esiwo dzi ku dzɔ ɖo la dzi, kpakple alesi wòahe agbalẽsrɔ̃nyawo kple dɔwɔɖui ɖe megbe hã ŋua?\nMesesẽ be ame nakpɔ nusi gblẽm ahamuame mazamazã nyuie le le hadome kura o. Ðe alesi nènoa ahae dea wò ŋutɔ alo ame bubuwo ƒe lãmesẽ afɔku mea? Míadzro biabia sia me le nyati si kplɔ esia ɖo me.—g05 10/8.\nƉoe Ɖe Amewo Ɖoe Ɖe Amewo Ahamuame Mazamazã Nyuie Ele Nu Gblẽm Le Hadome Ŋutɔ\ng 1/06 axa 13-14


2 Kronika 25 | Biblia Le Internet Dzi | Xexe Yeye Gɔmeɖeɖe\nYuda-fia Amaziya (1-4)\nWowɔ aʋa kple Edom (5-13)\nAmaziya ƒe trɔ̃subɔsubɔ (14-16)\nWowɔ aʋa kple Israel-fia Yehoas (17-24)\nAmaziya ku (25-28)\n25 Amaziya xɔ ƒe blaeve vɔ atɔ̃ esime wòzu fia, eye wòɖu fia ƒe blaeve vɔ asieke le Yerusalem. Dadaa ŋkɔe nye Yehoadan tso Yerusalem.+ 2 Ewɔ nu si nyo le Yehowa ŋkume, negbe ɖeko mewɔe kple dzi blibo o. 3 Esi fiaɖuƒe la nya li ke ɖe esi me ko la, ewu eƒe dɔla siwo wu fofoa fia la.+ 4 Gake mewu wo viwo ya o, elabena ewɔ nu wòsɔ ɖe nya si woŋlɔ ɖe Se la me le Mose ƒe agbalẽ la me nu, afi si Yehowa de se le be: “Fofowo maku ɖe viwo ta o, eye viwo hã maku ɖe fofowo ta o; ke boŋ ame sia ame aku ɖe eya ŋutɔ ƒe nu vɔ̃ ta.”+ 5 Amaziya ƒo Yuda nu ƒu le wo fofowo ƒe aƒekɔwo nu, ena wotɔ ɖi le Yuda bliboa kple Benyamin ƒe ame akpe ƒe tatɔwo kple ame alafa ƒe tatɔwo nu.+ Eye woŋlɔ ame siwo xɔ ƒe blaeve kple edzivɔ la ƒe ŋkɔ,+ eye wòkpɔ be wole aʋawɔla bibi* akpe alafa etɔ̃, siwo ate ŋu ayi aʋa, eye woate ŋu azã akplɔ kple akpoxɔnu gã. 6 Gawu la, etsɔ klosalo talento* alafa ɖeka da aʋakalẽtɔ akpe alafa ɖeka tso Israel. 7 Ke Mawu vavã la ƒe ame aɖe va egbɔ gblɔ be: “Oo fia, mègana Israel ƒe aʋakɔ la nayi kpli wò o, elabena Yehowa meli kple Israel o,+ meli kple Efrayim vi aɖeke o. 8 Ke boŋ wò ɖeka yi, wɔ ŋutsu, eye lé dzi ɖe ƒo nàwɔ aʋa la. Ne menye nenema o la, Mawu vavã la ate ŋu ana nàtsi wò futɔwo si me, elabena ŋusẽ le Mawu si be wòakpe ɖe ame ŋu+ alo ana wòatsi aʋa.” 9 Amaziya ɖo eŋu na Mawu vavã ƒe ame la be: “Ke talento alafa ɖeka si metsɔ na Israel ƒe aʋakɔwo ya ɖe?” Mawu vavã la ƒe ame la ɖo eŋu be: “Yehowa ate ŋu ana nu geɖe wò wu ema.”+ 10 Eya ta Amaziya ɖo aʋakɔ siwo tso Efrayim va la ɖe wo de. Eye wodo dɔmedzoe ɖe Yuda ŋu vevie, ale wotrɔ yi wo de kple dziku helĩhelĩ. 11 Amaziya lé dzi ɖe ƒo, eye wòkplɔ eƒe amewo woyi Dzebali+ la me, eye wòwu Seirtɔ akpe ewo.+ 12 Yuda viwo lé ame akpe ewo agbagbee, wokplɔ wo yi agakpe tame, eye wotutu wo tso agakpea tame, eye wo katã kaka ʋayaʋaya. 13 Ke aʋakɔ si ŋu Amaziya ɖe asi le, be woagayi aʋa la kpli ye o la,+ nɔ Yuda duwo dzi dzem, tso Samaria+ va se ɖe Bet-Horon+ hewu wo dometɔ akpe etɔ̃, eye woha aboyonu gbogbo aɖe. 14 Esi Amaziya gbɔ tso Edomtɔwo siƒe la, efɔ Seirtɔwo ƒe mawuwo gbɔe, eye wòli wo wozu mawuwo nɛ,+ eye wòdea ta agu na wo hedoa dzudzɔ na wo. 15 Eya ta Yehowa do dziku ɖe Amaziya ŋu vevie, eye wòdɔ nyagblɔɖila aɖe ɖe egbɔ wòva gblɔ nɛ be: “Nu ka tae nèdze dukɔ si ƒe mawuwo mete ŋu ɖe woawo ŋutɔwo ƒe dukɔ tso asiwò me o la yome?”+ 16 Esi wònɔ nu ƒom kplii la, fia la biae be: “Fia ƒe aɖaŋuɖolae míeɖo wòea?+ Zi ɖoɖoe!+ Nu ka tae woawu wò?” Eya ta nyagblɔɖila la zi ɖoɖoe, gake egblɔ be: “Menyae be Mawu ɖoe be yeatsrɔ̃ wò, elabena èwɔ nu sia, eye mèɖo to nye aɖaŋuɖoɖo o.”+ 17 Esi Yuda-fia Amaziya de adaŋu kple eƒe aɖaŋuɖolawo megbe la, edɔ amewo ɖo ɖe Yehoas, Yehoahaz vi, Yehu vi, si nye Israel-fia be: “Va ne míakpe aʋa.”*+ 18 Eye Israel-fia Yehoas ɖo du ɖe Yuda-fia Amaziya be: “Ŋuve si le Lebanon la ɖo du ɖe sederti si le Lebanon be, ‘Tsɔ viwònyɔnu na vinyeŋutsu ne wòaɖe.’ Ke lã wɔadã aɖe si le Lebanon la va nya avuzi le ŋuve la dzi. 19 Ègblɔ na ɖokuiwò be, ‘Kpɔ ɖa, mesi Edom.’+ Eya ta wò dzi de asi dada me hele kafukafu dim. Azɔ la, nɔ wò ŋutɔ aƒewò me* kpoo. Nu ka tae nàdɔ avu adze anyi ahana Yuda hã nadze anyi kpli wò?” 20 Gake Amaziya meɖo to o,+ elabena Mawu vavã la gbɔe wòtso, ne wòatsɔ wo ade asi na woƒe futɔwo,+ elabena wodze Edom ƒe mawuwo yome.+ 21 Eya ta Israel-fia Yehoas ho yi, eye eya kple Yuda-fia Amaziya wokpe aʋa le Bet-Semes,+ si le Yuda. 22 Eye Israel ɖu Yuda dzi, eye wo dometɔ ɖe sia ɖe si yi aƒe me.* 23 Israel-fia Yehoas lé Yuda-fia Amaziya, Yehoas vi, Yehoahaz* vi, le Bet-Semes. Ekplɔe va Yerusalem, eye wògbã Yerusalem glia, tso Efrayim-gbo+ la nu va se ɖe Dzogoedzigbo+ la gbɔ, ele abɔklugui alafa ene.* 24 Eye wòlɔ sikawo katã kple klosalo kpakple nu siwo katã le Mawu vavã la ƒe aƒe la me, siwo le Obed-Edom ƒe dzikpɔkpɔ te kple fia ƒe aƒe*+ la me kesinɔnuwo hekpe ɖe ame siwo wòɖe aboyoe la ŋu. Eye wòtrɔ yi Samaria. 25 Amaziya,+ Yehoas+ vi, si nye Yuda-fia, nɔ agbe ƒe wuiatɔ̃ le Yehoas, Yehoahaz vi, si nye Israel-fia ƒe ku megbe.+ 26 Ke Amaziya ŋutinya susɔeawo, tso gɔmedzedze va se ɖe nuwuwu la, kpɔ ɖa, woŋlɔ wo ɖe Yuda Kple Israel Fiawo Ƒe Agbalẽ me. 27 Tso esime Amaziya trɔ le Yehowa yome la, woɖo nugbe+ ɖe eŋu le Yerusalem. Eye wòsi yi Lakis, gake wodɔ ame woyi Lakis ɖawui le afi ma. 28 Eye wokɔe ɖe sɔwo dzi va ɖi ɖe tɔgbuiawo gbɔ le Yuda du la me.\n^ Alo, “míakpe ŋkume kple ŋkume.”\n^ Egɔmeɖeɖe tẽe, “agbadɔ me.”\n^ Wogayɔnɛ be Ahaziya.


1 Mose 25 | Biblia Le Internet Dzi | Xexe Yeye Gɔmeɖeɖe\nAbraham gaɖe srɔ̃ (1-6)\nAbraham ƒe ku (7-11)\nIsmael viwo (12-18)\nYakob kple Esau dzidzi (19-26)\nEsau dzra eƒe ŋgɔgbevinyenye (27-34)\n25 Emegbe Abraham gaɖe srɔ̃, si ŋkɔe nye Ketura. 2 Le ɣeyiɣi aɖe megbe la, Ketura dzi Zimran, Yoksan, Medan, Midian,+ Yisbak kple Sua+ nɛ. 3 Yoksan dzi Seba kple Dedan. Asurim viwo, Letusim viwo kple Leumim viwo dzɔ tso Dedan me. 4 Midian viwoe nye Efa, Efer, Hanok, Abida kple Eldaa. Ame siawo katã dzɔ tso Ketura me. 5 Emegbe Abraham tsɔ eƒe nuwo katã na Isak,+ 6 ke Abraham na nu eƒe ahiãwo ƒe viwo hã. Eye le eƒe agbenɔɣi la, eɖe wo ɖa le via Isak ŋu+ heɖo wo ɖe ɣedzeƒe gome le Ɣedzeƒenyigba dzi. 7 Abraham ƒe agbenɔƒewo va le ƒe alafa ɖeka blaadre vɔ atɔ̃. 8 Eye Abraham ƒe gbɔgbɔ nu tso; enɔ agbe tsi nyuie, etsi ku amegã eye agbenɔnɔ ɖi kɔ nɛ hafi wòku, eye wotsɔe kpe ɖe eƒe amewo ŋu.* 9 Eye via Isak kple Ismael ɖii ɖe Makepela-gado la me le Hititɔ Zohar vi Efron ƒe anyigba si dze ŋgɔ Mamre+ la dzi; 10 eyae nye anyigba si Abraham ƒle le Het viwo si. Afi mae woɖi Abraham kple srɔ̃a Sara ɖo.+ 11 Le Abraham ƒe ku megbe la, Mawu yra via Isak,+ eye Isak nɔ afi si gogo Beer-Lahai-Roi.+ 12 Esiae nye Abraham vi Ismael,+ ame si Sara ƒe kosi Hagar,+ Egipte nyɔnu la, dzi na Abraham la ƒe ŋutinya. 13 Esiawoe nye Ismael viwo ƒe ŋkɔwo, le ƒome siwo me wodzɔ tso la nu: Ismael ƒe ŋgɔgbevie nye Nebayot,+ eyome edzi Kedar,+ Adbeel, Mibsam,+ 14 Misma, Duma, Masa, 15 Hadad, Tema, Yetur, Nafis kple Kedema. 16 Ame siawoe nye Ismael viwo, eye esiawoe nye woƒe ŋkɔwo le woƒe duwo kple woƒe aƒewo nu: wole amegã wuieve le woƒe towo nu.+ 17 Ismael nɔ agbe ƒe alafa ɖeka blaetɔ̃ vɔ adre. Eƒe gbɔgbɔ nu tso, eye wotsɔe kpe ɖe eƒe amewo ŋu.* 18 Woƒe nɔƒewo tso Havila,+ si gogo Sur+ le Egipte gbɔ lɔƒo, va se ɖe keke Asiria ke. Eye wonɔ wo nɔviwo katã xa.*+ 19 Esiae nye Abraham vi Isak ƒe ŋutinya.+ Abraham dzi Isak. 20 Isak xɔ ƒe blaene esime wòɖe Aramtɔ Betuel+ si tso Padan-Aram ƒe vi Rebeka, si nye Aramtɔ Laban nɔvinyɔnu. 21 Ke Isak nɔ kuku ɖem na Yehowa vevie ɖe srɔ̃a ta, elabena etsi ko; eye Yehowa se eƒe kukuɖeɖe la, ale be srɔ̃a Rebeka fɔ fu. 22 Eye vi siwo le eƒe dɔ me la nɔ avu wɔm kple wo nɔewo,+ eya ta egblɔ be: “Ne aleae wòle la, ke nu ka tae maganɔ agbe ɖo?” Eye wòyi ɖabia Yehowa se. 23 Yehowa gblɔ nɛ be: “Dukɔ evee le wò dɔ me,+ eye dukɔ eveawo siwo ado tso mewò la ama;+ dukɔ ɖeka asesẽ wu ɖeka,+ eye tsitsitɔ asubɔ ɖevitɔ.”+ 24 Esi eƒe vidziɣi ɖo la, kpɔ ɖa, venɔviwoe le eƒe dɔ me. 25 Esi gbãtɔ do la, fu hɛ̃ le eŋu kedzekedze abe lãfuwu ene;+ eya ta wona ŋkɔe be Esau.*+ 26 Emegbe nɔvia do, eye wòlé Esau ƒe afɔkpodzi ɖe asi;+ eya ta wona ŋkɔe be Yakob.*+ Isak xɔ ƒe blaade esime Rebeka dzi ɖeviawo. 27 Esi ŋutsuviawo tsi la, Esau va zu adela bibi,+ eye wòlɔ̃a gbe me nɔnɔ, ke Yakob ya nye ame fafa,* eye wòlɔ̃a agbadɔ me nɔnɔ.+ 28 Isak lɔ̃ Esau, elabena edea adelã nu me nɛ, ke Rebeka ya lɔ̃ Yakob.+ 29 Gbe ɖeka Yakob nɔ atadi wɔm esime Esau gbɔ tso gbe me eye nu te eŋu vevie. 30 Eya ta Esau gblɔ na Yakob be: “Meɖe kuku, na atadi ma, nu dzĩ ma, ƒe ɖem maɖu;* netsɔ, elabena nu te ŋunye vevie!”* Esia tae wona ŋkɔe be Edom.*+ 31 Eye Yakob gblɔ be: “Tsɔ wò ŋgɔgbevinyenye dzra nam gbã gbɔ!”+ 32 Esau gblɔ be: “Kpɔ ɖa, kukumee nye esia mele! Vi ka gɔ̃e ŋgɔgbevinyenye aɖe nam?” 33 Eye Yakob gagblɔ be: “Ka atam nam gbã gbɔ!” Eye wòka atam nɛ, ale wòdzra eƒe ŋgɔgbevinyenye na Yakob.+ 34 Eye Yakob tsɔ abolo kple ayitadi la na Esau, eye wòɖu nu no nu, emegbe wòtso dzo. Ale Esau do vlo eƒe ŋgɔgbevinyenye la.\n^ Agate ŋu afia, “adikã nɔ wo kple wo nɔviwo katã dome.”\n^ Egɔmee nye “Fume.”\n^ Egɔmee nye “Afɔkpodziléla; Ameteƒexɔla.”\n^ Alo, “ame maɖifɔ.”\n^ Alo, “ƒe alɔgomedede ɖekam.”\n^ Alo, “dɔ le wuyem vevie.”\n^ Egɔmeɖeɖe tẽe, “Dzĩ.”